DA Den Europæiske Unions Tidende C 237/36

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 237/07

Denne offentliggørelse giver ret til at gøre indsigelse mod ansøgningen om ændring, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM ÆNDRING

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

ANSØGNING OM ÆNDRING I HENHOLD TIL ARTIKEL 9

»TERRA D'OTRANTO«

EF-Nr.: IT-PDO-0117-1519-01.03.2011

BGB ( ) BOB ( X )

1. Afsnit i varespecifikationen, som berøres af ændringen

—  Produktets betegnelse — ☒ Varebeskrivelse —  Geografisk område — ☒ Bevis for oprindelse —  Produktionsmetode —  Tilknytning —  Mærkning — ☒ Krav i nationale bestemmelser — ☒ Andet (angives nærmere)

2. Type af ændring

—  Ændring af enhedsdokument eller resuméark — ☒ Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er)

3.1. Varebeskrivelse

Varespecifikationen er blevet ændret ved at indføre medianer for de typiske deskriptorer, afskaffe 6,5-bedømmelsesordningen (ikke længere relevant) og indføre bestemmelserne i henhold til metode COI/T20 dok. nr. 22. Der er også tilføjet et par specifikationer til den organoleptiske analyse som følge af, at én af de to lokale sorter dominerer.

Anvendelse af den nye metode resulterer i følgende beskrivelse:

— Farve: grøn eller gul med svage grønne undertoner

— Duft: middel frugtagtig (medianen for egenskaben frugtagtig: mellem 3 og 6) smag af oliven med den rette grad af modenhed og med et anstrøg af blade

— Smag: middel frugtagtig (medianen for egenskaben frugtagtig: mellem 3 og 6) og med undertoner af oliven med den rette grad af modenhed. Moderate eller lette undertoner af krydret smag og bitterhed alt efter høsttidspunktet (medianen for krydret smag og bitterhed: over 0 og op til 6). Alt efter høsttidspunktet og den dominerende sort suppleres denne frugtagtige egenskab desuden af undertoner af olivenblade, nyklippet græs og kardon/artiskok/cikorie for Ogliarola eller frugt/tomat/bær for Cellina.

Der er foretaget nogle ændringer af de kemiske kriterier med en nedsættelse af det samlede maksimale syreindhold udtrykt som oliesyre (fra < 0,8 til det nuværende niveau på < 0,65) og en lille forhøjelse af linolensyreindholdet (fra ≤ 0,7 til ≤ 0,8) og K232-værdien (fra ≤ 2,1 til ≤ 2,2). Disse ændringer skyldes et ønske om at øge repræsentativiteten for de to mest udbredte sorter i regionen, Cellina di Nardò og Ogliarola Salentina, der er afgørende for de justerede linolensyre- og K232-værdier for de olier, som kun fremstilles af én sort. Tidligere var de ikke særlig repræsentative.

3.2. Bevis på oprindelse

Varespecifikationen er blevet tilpasset til at opfylde kravene i forordning (EF) nr. 1898/2006 ved at inkludere bestemmelserne om, at aktørerne skal kunne fremlægge bevis på oprindelsen.

3.3. Krav i nationale bestemmelser

Kravene ifølge lov nr. 169 af 15. februar 1992 om regler for godkendelse af registrerede oprindelsesbetegnelser for jomfruolivenolie og ekstra jomfruolivenolie og ifølge ministerielt dekret nr. 573/1993 er afskaffet.

3.4. Andet

Ændringerne er sket efter anmodning fra Consorzio di tutela (beskyttelsesorgan) for »Terra d'Otranto« ekstra jomfruolivenolie, der er godkendt til at fremsende anmodninger om ændringer. Consorzio di tutela blev etableret, efter at den oprindelige ansøgning om registrering af »Terra d'Otranto« som beskyttet oprindelsesbetegnelse var indgivet. Den blev på daværende tidspunkt indgivet af APROL (olivenavlernes sammenslutning) som repræsentant for syv forskellige sammenslutninger af olivenavlere.

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (3)

»TERRA D'OTRANTO«

EF-Nr.: IT-PDO-0117-1519-01.03.2011

BGB ( ) BOB ( X )

1. Navn

»Terra d'Otranto«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.5 — Olier og fedtstoffer (smør, margarine, olier mm.)

3.2. Beskrivelse af produktet med betegnelsen i punkt 1

»Terra d'Otranto« er en ekstra jomfruolivenolie med følgende kemiske og organoleptiske egenskaber:

— Maksimalt syreindhold: 0,65 %

— Peroxider: ≤ 14 mEq O2/kg

— K232 ≤ 2,2

— K270 ≤ 0,17

— Linolensyre ≤ 0,8

— Farve: grøn eller gul med grønne undertoner

— Duft: middel frugtagtig (medianen for egenskaben frugtagtig: mellem 3 og 6) smag af oliven med den rette grad af modenhed og med et anstrøg af blade

— Smag: middel frugtagtig (medianen for egenskaben frugtagtig: mellem 3 og 6) og med undertoner af oliven med den rette grad af modenhed.

Moderate eller lette undertoner af krydret smag og bitterhed alt efter høsttidspunkt. Denne frugtagtige egenskab suppleres endvidere alt efter høsttidspunkt og dominerende sort af undertoner af olivenblade, nyklippet græs og kardon/artiskok/cikorie for Ogliarola eller frugt/tomat/bær for Cellina.

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Dyrkningen, produktionen og presningen af »Terra d'Otranto« ekstra jomfruolivenolie skal ske inden for det i punkt fastsatte 4 produktionsområde.

3.6. Særlige regler vedrørende udskæring, rivning eller emballage osv.

»Terra d'Otranto« ekstra jomfruolivenolie skal bringes i omsætning i beholdere af glas eller tin med et maksimalt rumindhold på fem liter. »Terra d'Otranto« ekstra jomfruolivenolie skal emballeres inden for det geografiske produktionsområde for at sikre, at produktets oprindelse kontrolleres, og undgå, at produktet transporteres i bulk uden for dette område, hvilket kan give ringere kvalitet og tab af specifikke egenskaber som beskrevet i punkt 3.2, navnlig oliens typiske egenskaber i form af noter af kardon/artiskok/cikorie. Oliens sammensætning, der er kendetegnet ved en betydelig grad af polyumættede fedtsyrer, gør, at den let mister organoleptisk kvalitet og særpræg, hvis den udsættes for luftens ilt, når den overføres, pumpes, transporteres og losses — hvilket er aktiviteter, der oftere finder sted, hvis emballeringen sker uden for produktionsområdet.

3.7. Specifikke mærkningsregler

Betegnelsen »Terra d'Otranto« skal fremgå af etiketten med tydelige bogstaver, som ikke kan fjernes, være klart adskilt fra enhver anden påskrift og skal lige bagved efterfølges af udtrykket »Denominazione di origine protetta« eller initialforkortelsen »DOP« (beskyttet oprindelsesbetegnelse/BOB) og det relevante EU-symbol.

Den virksomhed, der emballerer produktet, skal mærke al emballage, der anvendes til produkter, der bringes i omsætning, med et serienummer i overensstemmelse med den relevante kontrolplan.

Enhver anden beskrivelse, der ikke udtrykkeligt er tilladt, er forbudt, herunder følgende ord: fine (fin), scelto (valg), selezionato (udvalgt), superiore (udsøgt).

Anvendelse af navne, handelsnavne og private varemærker er dog tilladt, når blot de ikke indeholder nogen anprisninger eller kan vildlede forbrugerne.

Produktionsåret skal obligatorisk anføres på etiketten.

4. Præcis afgrænsning af det geografiske område

Produktionsområdet for "Terra d'Otranto" (BOB) omfatter hele provinsen Lecce og dele af provinserne Taranto og Brindisi. Området omfatter en bue mellem Det Ioniske Hav og Adriaterhavet, lige fra bakkedraget Taranto Murge og de fjerneste skråninger af det sydøstlige bakkedrag Brindisi Murge, via Lecce-plateauet og til sammenløbet af de to have på halvøen Serre Salentine.

5. Forbindelse til det geografiske område

5.1. Det geografiske områdes egenart

Produktets egenskaber kan tilskrives de særlige jordbundsforhold og klimatiske forhold: Områdets miljøfaktorer og specifikke sorter giver »Terra d'Otranto«-olie et karakteristisk særpræg. Jordbunden udmærker sig ved sin store ensartethed, der skyldes kalksten fra Kridt, hvorpå lag af kalksten fra Tertiær er aflejret med kalkholdige, sandede og lerholdige aflejringer fra Pliocæn og Pleistocæn og med brune eller røde jordlag, der ofte findes i skiftende lag oven på et underlag af kalksten. I orografisk henseende er området kendetegnet ved udstrakte sletter, der flankeres og brydes op af lave og bløde bakker. Området mangler floder og vandløb på overfladeniveau, men nyder godt af et stærkt underjordisk netværk af vandløb, der giver hele regionen et decideret karstagtigt udseende. På grund af sin kystkarakter og den sydlige breddegrad, har området et mildt klima, der har tilbøjelighed til at være varmt.

5.2. Produktets egenart

Den traditionelle olivendyrkning i regionen er kendetegnet ved de dominerende lokale sorter Cellina di Nardò og Ogliarola Leccese, der giver den fremstillede olie den karakteristiske kvalitet. At disse to sorter skal udgøre mindst 60 %, er medbestemmende for oliens organoleptiske egenskaber, der går lige fra undertoner af kardon/artiskok/cikorie til tomat/bær — alt efter hvor stor en andel hver sort udgør.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Olivenavl er den primære produktionssektor i området og spiller en grundlæggende rolle i lokaløkonomien. Selv i det 19. århundrede omfattede den geografiske betegnelse »Terra d'Otranto« de nuværende provinser Lecce, Brindisi og Taranto. Denne region har altid været kendetegnet ved, at oliven spiller en stor rolle, og at man kan udvinde en »kostbar væske« deraf. Oprindelsen til navnet »Terra d'Otranto« kædes sammen med regionens historie og med selve det at dyrke oliven. Fønikiske og græske landbrugere indførte olivenavl i området i oldgammel tid, og de basilianske munke, der slog sig ned dér i det 10. århundrede, skabte med deres indsats det første blomstrende marked for kostbare olier fra Terra d'Otranto. «Terra d'Otranto» henviser til det middelalderlige navn for regionen Salento, da Otranto i middelalderen var den vigtigste by i hele regionen.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (4))

De italienske myndigheder har indledt den nationale indsigelsesprocedure ved at offentliggøre forslaget om ændring af den beskyttede geografiske betegnelse »Terra d'Otranto« i Gazzetta Ufficiale della Repubblica Italiana (det italienske statstidende) nr. 297 af 21. december 2010. Den konsoliderede udgave af varespecifikationen kan ses på følgende websted:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller ved at gå direkte til hjemmesiden for ministeriet for landbrug, fødevarer og skovbrug, Ministero delle politiche agricole alimentari e forestali, (hhtp://www.politicheagricole.it), og klikke på »Qualità e sicurezza« (øverst i skærmens højre side) og herefter på »Disciplinari di produzione all'esame dell'UE«.

(1) EUT L 343 af 14.12.2012, s. 1.

(2) Erstattet af forordning (EU) nr. 1151/2012.

(3) Se fodnote 2.

(4) Se fodnote 2.